JESUS SE PAD NA GLORIE (DAG 36) – JESUS SE LAASTE WOORDE TERWYL HY STERF:
5DE KRUISWOORD! (Matt. 27:32-56; Mark. 15:21-41; Luk. 23:26-49; Joh. 19:17-37)
Die "suur wyn" was moontlik asyn wat met water gemeng is. Dit was die gebruiklike soldatedrank wat gewoonlik deur hulle saamgeneem is wanneer kruisiging voltrek moes word. Die "hisoptakkie" waarna Johannes verwys, sou beswaarlik 'n spons vol vloeistof daarmee op kon lig. Daar bestaan egter meer as een soort hisopplant waarvan sommige wel 'n bruikbare stingel gelewer het. Die ander Evangelies (Matt. 27:48; Mark. 15:36) praat in dié verband van "'n stok". Moontlik wil Johannes hier 'n verband lê met die paaslam waarvan die bloed met 'n hisoptakkie in Egipte, aan die deurkosyn gesprinkel moes word ten einde die dood van die eersteling van die huis af te weer (Eks. 12:22), en hier dus heenwys op Jesus, as die "Lam van God wat die sonde van die wêreld wegneem!" (Joh. 1:29).
Jesus hang aan die kruis op dieselfde tyd wat die paaslammers geslag word vir die paasfees. Teen drie uur die middag het die duisternis-sluier plek gemaak vir die son om weer te skyn. Alhoewel Jesus ten volle God was, was Hy ook ten volle mens, en was die lyding wat hy deurgemaak het eg en werklik. Met al die bloedverlies en die warm son wat nou weer op Hom neerbrand, is Hy eerlik oor Sy smart. Jesus soek nie simpatie nie, Hy kla oor niks nie, Hy verwyt niemand nie, Hy sê net wat Hy beleef: "Ek is dors". Die sterk, kragtige Jesus, wat duisende kilometers gestap het, het nou so swak en broos en breekbaar soos 'n nietige stukkie potskerf geword: "My krag is verdroog soos 'n potskerf, en my tong kleef aan my verhemelte; en U lê my neer in die stof van die dood." (Ps. 22:16, 1953 vertaling). 'n verskriklike dors wat Jesus se intense lyding verder beklemtoon!